b"\n_START_ARTICLE_\nNiels Bohr\n_START_SECTION_\nBiografia\n_START_PARAGRAPH_\nNascut el 7 d'octubre del 1885 a la capital danesa, Copenhaguen, estudi\xc3\xa0 f\xc3\xadsica a la universitat d'aquesta ciutat, i es doctor\xc3\xa0 l'any 1911. Aquell mateix any, es despla\xc3\xa7\xc3\xa0 a Anglaterra i treball\xc3\xa0 a Cambridge amb Joseph John Thomson, al Cavendish Laboratory i a Manchester sota la supervisi\xc3\xb3 d'Ernest Rutherford.\n_START_SECTION_\nRecerca cient\xc3\xadfica\n_START_PARAGRAPH_\nDurant la seva estada al Cavendish Laboratory, va realitzar estudis basant-se en les teories del seu mestre, Ernest Rutherford. Aix\xc3\xad, va publicar el seu propi model at\xc3\xb2mic l'any 1913, en el qual aplica la teoria de Max Planck al model planetari elaborat el 1911 per Rutherford, que permet interpretar amb rigor i precisi\xc3\xb3 l'espectre de l'\xc3\xa0tom d'hidrogen. La quantificaci\xc3\xb3 de l'energia que implica discontinu\xc3\xaftat dels possibles nivells de situaci\xc3\xb3 de l'electr\xc3\xb3, i la relaci\xc3\xb3 entre radiaci\xc3\xb3 emesa i el salt de l'electr\xc3\xb3 entre els seus nivells qu\xc3\xa0ntics s\xc3\xb3n la clau per a entendre aquest \xc3\xa0tom de Bohr. _NEWLINE_Gr\xc3\xa0cies a aquesta teoria, les propietats dels elements qu\xc3\xadmics, aix\xc3\xad com la seva periodicitat, es poden explicar tenint en compte la disposici\xc3\xb3 dels electrons en els nivells qu\xc3\xa0ntics d'energia al voltant del nucli. Les s\xc3\xa8ries espectrals observades s\xc3\xb3n interpretades per Bohr com a salts de nivell; la freq\xc3\xbc\xc3\xa8ncia de la radiaci\xc3\xb3 dep\xc3\xa8n del salt i, conseg\xc3\xbcentment, l'energia emesa ser\xc3\xa0 m\xc3\xa9s gran en la mesura que el salt sigui m\xc3\xa9s gran. Els valors quantificats impliquen que no tots els estats de l'electr\xc3\xb3 s\xc3\xb3n possibles. En la teoria at\xc3\xb2mica, s'anomena magnet\xc3\xb3 de Bohr la unitat del moment magn\xc3\xa8tic aplicada als salts electr\xc3\xb2nics, i equival a 0,92732\xc2\xb710 exp -24 J/T, valor obtingut de manera experimental. _NEWLINE_De tornada a Dinamarca, fou nomenat professor de la Universitat de Copenhaguen l'any 1916 i director de l'Institut de F\xc3\xadsica Te\xc3\xb2rica des del 1920. L'any 1922, fou guardonat amb el Premi Nobel de F\xc3\xadsica pels seus treballs sobre l'estructura at\xc3\xb2mica i la radiaci\xc3\xb3, i especialment per la formulaci\xc3\xb3 del seu propi model at\xc3\xb2mic._NEWLINE_Continuant amb els seus treballs cient\xc3\xadfics, Bohr va concebre el principi de la complementarietat, segons el qual els fen\xc3\xb2mens poden analitzar-se de manera separada quan presenten propietats contradict\xc3\xb2ries. Aix\xc3\xad, per exemple, els f\xc3\xadsics, basant-se en aquest principi, van concloure que la llum presentava una dualitat ona-part\xc3\xadcula mostrant propietats m\xc3\xbatuament excloents segons el cas. _NEWLINE_L'any 1933, Bohr propos\xc3\xa0 la hip\xc3\xb2tesi de la gota l\xc3\xadquida, teoria que permetia explicar les desintegracions nuclears i, en concret, la gran capacitat de fissi\xc3\xb3 de l'is\xc3\xb2top d'urani 235.\n_START_SECTION_\nExili for\xc3\xa7\xc3\xb3s\n_START_PARAGRAPH_\nUn dels m\xc3\xa9s famosos estudiants de Bohr fou Werner Heisenberg, que es va convertir en l\xc3\xadder del projecte alemany de la bomba at\xc3\xb2mica. Durant l'ocupaci\xc3\xb3 nazi de Dinamarca, Bohr va romandre al seu pa\xc3\xads malgrat tenir ascend\xc3\xa8ncia jueva. El 1941, Bohr va rebre la visita de Heisenberg a Copenhaguen; no obstant aix\xc3\xb2, no va arribar a comprendre la seva postura; Heisenberg i la majoria dels f\xc3\xadsics alemanys estaven a favor d'impedir la producci\xc3\xb3 de la bomba at\xc3\xb2mica per a usos militars, encara que desitjaven investigar les possibilitats de la tecnologia nuclear. _NEWLINE_L'any 1943, Bohr va exiliar-se a Su\xc3\xa8cia per evitar el seu arrest, i viatj\xc3\xa0 posteriorment a Londres. Una vegada fora de perill, va donar suport als intents angloamericans per al desenvolupament d'armes at\xc3\xb2miques, en la creen\xc3\xa7a err\xc3\xb2nia que la bomba alemanya era imminent, i va treballar a Los \xc3\x81lamos (EUA) en el projecte Manhattan. A partir del 1945, se centr\xc3\xa0 a persuadir el govern dels Estats Units que abandonessin la cursa armament\xc3\xadstica._NEWLINE_L'any 1957, a causa de la seva milit\xc3\xa0ncia pacifista, reb\xc3\xa9 el prestigi\xc3\xb3s premi \xc3\x80toms per la Pau. Bohr mor\xc3\xad el 18 de novembre del 1962 a la seva resid\xc3\xa8ncia de Copenhaguen.\n_START_SECTION_\nReconeixements\n_START_PARAGRAPH_\nL'element qu\xc3\xadmic Bohri (Bh) s'anomen\xc3\xa0 en el seu honor, aix\xc3\xad com l'asteroide (3948) Bohr, descobert per Poul Jensen el 15 de setembre de l'any 1985."